b'\n_START_ARTICLE_\nLatirizem\n_START_SECTION_\nEtiopatogeneza in simptomi\n_START_PARAGRAPH_\nStroki omenjenih grahorjev vsebujejo visoke koncentracije nevrotoksina \xce\xb2-oksalil-L-\xce\xb1,\xce\xb2-diaminopropanojske kisline (ODAP), znane tudi kot \xce\xb2-N-oksalil-amino-L-alanin (BOAA), ki je strukturni analog \xc5\xbeiv\xc4\x8dnega prena\xc5\xa1alca glutamat. Toksin je mo\xc4\x8den agonist dolo\xc4\x8denih glutamatnih receptorjev. V hrbtenja\xc4\x8di povzro\xc4\x8da nevrodegenerativne patolo\xc5\xa1ke spremembe preko \xc5\xa1kodljivega delovanja na mitohondrije in povzro\xc4\x8danja celi\xc4\x8dne smrti, predvsem motori\xc4\x8dnih nevronov._NEWLINE_Zastrupitev povzro\xc4\x8da torej spasti\xc4\x8dno paraplegijo, tj. popolna izguba nadzorovanega gibanja s ohromitvijo (paralizo) obeh nog, z zve\xc4\x8danim tonusom in poja\xc4\x8denimi refleksi. Po ve\xc4\x8d tednih se zaradi degenerativnih sprememb v hrbtenja\xc4\x8di pojavijo oslabelost in togost v nogah, bole\xc4\x8dina v mi\xc5\xa1icah, motnje v hoji, zaradi \xc4\x8desar so pogosti padci, in te\xc5\xbeave z uriniranjem (mikcijo). Smrt sledi v izjemnih primerih.\n_START_SECTION_\nDiagnoza in zdravljenje\n_START_PARAGRAPH_\nDiagnoza latirizma temelji na petih kriterijih. Oseba, pri kateri so se pojavile motnje hoje, se je prehranjevala z ve\xc4\x8djimi koli\xc4\x8dinami strokov navadnega grahovca, ima delno paralizo spodnjih udov (paraparezo), vendar se sicer normalno po\xc4\x8duti, mo\xc5\xbeganski \xc5\xbeivci ne ka\xc5\xbeejo znake prizadetosti, mo\xc5\xbeganski izvidi pa so normalni. Poleg tega je potrebno izklju\xc4\x8diti \xc5\xa1e druge vzroke za paraparezo, npr. morebitno oku\xc5\xbebo z virusom HTLV-1._NEWLINE_Zdravljenje latirizma se za\xc4\x8dne \xc5\xbee z odpravo samega vzroka, tj. potrebno je izklju\xc4\x8diti stroke iz prehrane prizadete osebe, kar je pogosto zaradi pomanjkanja hrane te\xc5\xbeaven proces. Hipertoni\xc4\x8dnost se lahko do dolo\xc4\x8dene mere odpravi z baklofenom ali tizanidinom.\n_START_SECTION_\nEpidemiologija\n_START_PARAGRAPH_\nLatirizem se najpogosteje pojavi v primeru, ko ni na voljo drugih virov hrane kot pa omenjenih stro\xc4\x8dnic. V dana\xc5\xa1njem \xc4\x8dasu pojavlja predvsem na revnih obmo\xc4\x8djih in dr\xc5\xbeavah, kot so Banglade\xc5\xa1, Etiopija, Indija in Nepal, ter na obmo\xc4\x8djih z dolgo trajajo\xc4\x8dimi voja\xc5\xa1kimi spopadi in lakotami. Prepre\xc4\x8devanje bolezni je zato predvsem socio-ekonomski problem.\n_START_SECTION_\nZgodovina\n_START_PARAGRAPH_\nNevrolo\xc5\xa1ki sindrom je skupaj z zau\xc5\xbeitjem strokov navadnega grahorja povezal \xc5\xbee indijski zdravnik Charak okoli leta 400 pr. n. \xc5\xa1t. Gr\xc5\xa1ki zdravnik Hipokrat je zapisal, da\xc2\xa0\xc2\xbbpostanejo noge pri vseh mo\xc5\xa1kih in \xc5\xbeenskah, ki u\xc5\xbeivajo stroke, \xc5\xa1ibke in stanje se skozi \xc4\x8das ne popravi\xc2\xab. Leta 1671 je Eberhard III., takratni vojvoda W\xc3\xbcrttemberga, izdal edikt, s katerim je prepovedal uporabo moke za kruh, izdelane iz strokov navadnega grahovca, zaradi hromilnih u\xc4\x8dinkov na noge. Septembra 1942 je v nem\xc5\xa1kem koncentracijskem tabori\xc5\xa1\xc4\x8du na ukrajinski meji za latirizmom zbolelo okoli 800 tabori\xc5\xa1\xc4\x8dnikov zaradi uporabe omenjene moke v vsakdanji prehrani.'